Il-Kunsill tawwal il-mandat tal-Missjoni ta' Monitoraġġ tal-UE fil-Georgia, EUMM Georgia sal-14 ta' Diċembru 2018. Huwa alloka wkoll baġit ta' €18-il miljun għall-perjodu mill-15 ta' Diċembru 2016 sal-14 ta' Diċembru 2017. L-EUMM tikkontribwixxi għall- istabbilizzazzjoni, in-normalizzazzjoni u t-tisħiħ tal-fiduċja bejn il-partijiet tal-konflitt wara l-gwerra bejn ir-Russja u l-Georgia fl-2008. Il-missjoni tipprovdi monitoraġġ ċivili tal-azzjonijiet tal-partijiet, inkluża l-konformità sħiħa mal-Ftehim ta' Sitt Punti nnegozjat b'medjazzjoni tal-UE u miżuri ta' implimentazzjoni sussegwenti fil-Georgia kollha. Hija tinforma wkoll il-politika Ewropea b'appoġġ għal soluzzjoni politika dejjiema fil-Georgia. Il-kompiti ewlenin tal-missjoni ċivili EUMM Georgia huma dawn li ġejjin: Stabbilizzazzjoni : monitoraġġ tas-sitwazzjoni tal-proċess ta' stabbilizzazzjoni u dwar il-libertà tal-moviment u azzjonijiet minn persuni li jippruvaw ifixklu, kif ukoll dwar il-ksur tad-drittijiet tal-bniedem u tad-dritt umanitarju internazzjonali. Il-missjoni għandha linja diretta ('hotline') biex tittratta l-inċidenti; Normalizzazzjoni : monitoraġġ tal-proċess ta' normalizzazzjoni bejn il-partijiet tal-konflitt u kif in-nies huma affettwati; Tisħiħ tal-fiduċja : kontribut għat-tnaqqis tat-tensjonijiet permezz tal-komunikazzjoni, il-faċilitazzjoni ta' kuntatti bejn il-partijiet u l-proġetti konġunti; Hija tikkontribwixxi biex politika Ewropea dwar il-konflitt. Għalkemm is-sitwazzjoni fil-pajjiż hija relattivament stabbli, il-kontribut tal-EUMM jibqa' kruċjali. L-EUMM nediet b'suċċess għadd ta' proġetti żgħar għat-tisħiħ tal-fiduċja fil-qafas tal-faċilità l-ġdida tagħha u ser iżżidhom. Hija għamlet ukoll żvilupp pożittiv importanti bil-kontinwazzjoni tal-mekkaniżmu tal-prevenzjoni ta' inċidenti u r-rispons għalihom f'Gali. Il-missjoni għandha l-kwartieri ġenerali fi Tbilisi u għandha tliet uffiċċji fuq il-post f'Gori, u f'Mtskheta u f'Zugdidi. Il-missjoni bdiet fil-1 ta' Ottubru 2008. Bħalissa din hija mmexxija minn Kęstutis Jankauskas u għandha 200 osservatur tal-UE li jaħdmu għall-missjoni. L-Unjoni Ewropea tkompli tappoġġa b'mod sħiħ is-sovranità u l-integrità territorjali tal-Georgia fil-fruntieri tagħha rikonoxxuti internazzjonalment. L-UE tappoġġa b'mod attiv l-isforzi għar-riżoluzzjoni tal-konflitt permezz tal-ħidma tal-EUMM iżda wkoll tar-Rappreżentant Speċjali tal-UE għall-Kawkasu tan-Nofsinhar (EUSR) u tal-kopresidenza tiegħu tad-Diskussjonijiet Internazzjonali ta' Ġinevra li l-EUMM tipparteċipa fihom. Delegazzjoni tal-Unjoni Ewropea għall-Georgia Relazzjonijiet tal-UE mal-Georgia Ara l-paġna tal-laqgħa